b'\n_START_ARTICLE_\nTunet\n_START_SECTION_\nFormarea tunetului\n_START_PARAGRAPH_\n\xc3\x8en momentul desc\xc4\x83rc\xc4\x83rii electrice, 90% din energia desc\xc4\x83rcat\xc4\x83 este transformat\xc4\x83 rapid \xc3\xaen c\xc4\x83ldur\xc4\x83 care \xc3\xaenc\xc4\x83lze\xc8\x99te rapid aerul din jurul canalului, temperaturile ajung\xc3\xa2nd p\xc3\xa2n\xc4\x83 la 39,000 \xc2\xb0C \xc3\xaen cazul tr\xc4\x83snetelor pozitive de mare intensitate. O cre\xc8\x99tere rapid\xc4\x83 \xc8\x99i brusc\xc4\x83 \xc3\xaen presiune \xc8\x99i temperatur\xc4\x83 for\xc8\x9beaz\xc4\x83 aerul \xc3\xaenconjur\xc4\x83tor s\xc4\x83 se extind\xc4\x83 rapid \xc8\x99i violent \xc3\xaentr-o und\xc4\x83 de \xc8\x99oc de mare intensitate, similar\xc4\x83 unui boom sonic. Unda de \xc8\x99oc se extinde rapid pe o distan\xc8\x9b\xc4\x83 maxim\xc4\x83 de 10 metri, dup\xc4\x83 care \xc3\xaencetine\xc8\x99te \xc8\x99i devine o und\xc4\x83 sonor\xc4\x83 perceput\xc4\x83 de urechile noastre ca tunet. Cu alte cuvinte, tunetul este aerul care explodeaz\xc4\x83 de-a lungul \xc3\xaentregului canal al tr\xc4\x83snetului.\n_START_SECTION_\nFactori de influen\xc8\x9b\xc4\x83, caractere generale, curiozit\xc4\x83\xc8\x9bi\n_START_PARAGRAPH_\nViteza sunetului este egal\xc4\x83 cu r\xc4\x83d\xc4\x83cina p\xc4\x83trat\xc4\x83 din temperatur\xc4\x83. Temperatura de obicei descre\xc8\x99te cu altitudinea, doar dac\xc4\x83 nu exist\xc4\x83 un proces numit inversie, adic\xc4\x83 aerul cald trece peste aerul rece. \xc3\x8en acest caz, tunetul va fi deviat \xc3\xaen sus. Umiditatea, viteza v\xc3\xa2ntului, inversia temperaturii, propriet\xc4\x83\xc8\x9bile geografice (terenului) \xc8\x99i norii pot afecta distan\xc8\x9ba pe care un tunet poate fi auzit. Intensitatea auditiv\xc4\x83 a tunetului poate fi exprimat\xc4\x83 \xc3\xaen decibeli (dB), \xc8\x99i este egal\xc4\x83 cu 120 de dB pe distan\xc8\x9b\xc4\x83 apropiat\xc4\x83. Cu alte cuvinte, sunetul produs este de 10 ori mai g\xc4\x83l\xc4\x83gios dec\xc3\xa2t o ma\xc8\x99in\xc4\x83 de gunoi sau un ciocan pneumatic. \xc3\x8en compara\xc8\x9bie, dac\xc4\x83 stai \xc3\xaen fa\xc8\x9ba boxelor la un concert rock vei fi expus constant la acela\xc8\x99i nivel de dB. _NEWLINE_Tunetul este responsabil pentru pagubele produse la nivel material atunci c\xc3\xa2nd vine vorba de un tr\xc4\x83snet. Tr\xc4\x83snetul reprezint\xc4\x83 desc\xc4\x83rcarea electric\xc4\x83 dar unda de \xc8\x99oc produs\xc4\x83 de explozia rapid\xc4\x83 a aerului (tunetul) este responsabil pentru pagubele materiale produse la cl\xc4\x83diri, st\xc3\xa2lpi, copaci etc. A\xc8\x99adar, dac\xc4\x83 o cas\xc4\x83 sau o alt\xc4\x83 cl\xc4\x83dire este lovit\xc4\x83 de un tr\xc4\x83snet, aceasta are \xc8\x99anse mari de a fi afectat\xc4\x83 \xc8\x99i la nivel material deoarece unda de \xc8\x99oc \xc3\xaen proximitate mic\xc4\x83 este foarte devastatoare._NEWLINE_De asemenea, tunetul pe distan\xc8\x9b\xc4\x83 mic\xc4\x83 poate cauza observatorului pierderea auzului temporar sau permanent prin perforarea membranei timpanului._NEWLINE_Tunetul con\xc8\x9bine un fel de presiune cilindric\xc4\x83 ini\xc8\x9bial\xc4\x83 sub form\xc4\x83 de und\xc4\x83 de \xc8\x99oc de-a lungul canalului tr\xc4\x83snetului dep\xc4\x83\xc8\x99ind de 10 ori presiunea atmosferic\xc4\x83 normal\xc4\x83. Aceast\xc4\x83 und\xc4\x83 de \xc8\x99oc \xc3\xaencetine\xc8\x99te rapid dup\xc4\x83 o distan\xc8\x9b\xc4\x83 de c\xc3\xa2\xc8\x9biva metri (vezi mai sus). C\xc3\xa2nd tunetul este auzit de observator de la o distan\xc8\x9b\xc4\x83 de 100 metri (328 ft), acesta consist\xc4\x83 dintr-un singur \'bang\' ca de explozie, totu\xc8\x99i se pot auzi mici sunete de "s\xc3\xa2s\xc3\xa2sit" sau "clic". Atunci c\xc3\xa2nd observatorul este la 1 km dep\xc4\x83rtare (.6 mi), tunetul se va auzi ca un sunet de rostogolire urmat de c\xc3\xa2teva b\xc4\x83t\xc4\x83i din palme puternice. _NEWLINE_Tunetul poate fi auzit p\xc3\xa2n\xc4\x83 la o distan\xc8\x9b\xc4\x83 de 16 km (10 mi), dac\xc4\x83 condi\xc8\x9biile sunt ideale. Tunetul auzit de un observator distant are o caracteristic\xc4\x83 specific\xc4\x83 de un sunet de frecven\xc8\x9b\xc4\x83 joas\xc4\x83 \'pi\xc8\x9big\xc4\x83iat\', ca sunetul produs de stomac atunci c\xc3\xa2nd \xc3\xae\xc8\x9bi este foame. Intensitatea unui sunet, fie \xc3\xaenalt\xc4\x83 sau joas\xc4\x83, este cauzat\xc4\x83 de absorb\xc8\x9bia \xc8\x99i r\xc4\x83sp\xc3\xa2ndirea puternic\xc4\x83 a componentelor de \xc3\xaenalt\xc4\x83 frecvent\xc4\x83 a undelor sonore ini\xc8\x9biale, \xc3\xaen timp ce sunetul de "chior\xc4\x83it" este produs de faptul c\xc4\x83 undele sonore sunt emise din loca\xc8\x9bii diferite de-a lungul canalului, ce pot fi mai departe sau mai aproape de observator. Cu c\xc3\xa2t canalul este mai lung, cu at\xc3\xa2t tunetul poate fi auzit de la distan\xc8\x9be mai mari. Urechea uman\xc4\x83 poate capta sunetul produs de un tr\xc4\x83snet dac\xc4\x83 este cuprins \xc3\xaentre 20-120 Hertz (Hz). Chiar \xc8\x99i a\xc8\x99a, o parte mic\xc4\x83 din sunetul produs de un tr\xc4\x83snet, \xc3\xaen procent de 10% nu poate fi auzit de urechea uman\xc4\x83 din cauza frecven\xc8\x9bei acestuia. Dispozitive dotate special pot capta aceste tipuri de sunete._NEWLINE_Putem folosi tunetul pentru a afla c\xc3\xa2t de lung a fost canalul tr\xc4\x83snetului \xc8\x99i la ce distan\xc8\x9b\xc4\x83 se afl\xc4\x83 acesta de noi. Spre exemplu, dac\xc4\x83 vedem fulgerul acum \xc8\x99i \xc3\xaencepem s\xc4\x83 num\xc4\x83r\xc4\x83m p\xc3\xa2n\xc4\x83 la 9 secunde c\xc3\xa2nd auzim un sunet puternic ca de b\xc4\x83taie din palme, sau ca un boom puternic atunci \xc3\xaenseamn\xc4\x83 c\xc4\x83 tr\xc4\x83snetul a lovit p\xc4\x83m\xc3\xa2ntul la o distan\xc8\x9b\xc4\x83 de 3 km. Chiar \xc8\x99i a\xc8\x99a, atunci c\xc3\xa2nd face\xc8\x9bi aceast\xc4\x83 num\xc4\x83r\xc4\x83toare, este recomandat s\xc4\x83 num\xc4\x83ra\xc8\x9bi p\xc3\xa2n\xc4\x83 c\xc3\xa2nd auzi\xc8\x9bi primul sunet distinctiv, puternic \xc8\x99i ca o b\xc4\x83taie puternic\xc4\x83 \xc8\x99i s\xc4\x83 nu v\xc4\x83 opri\xc8\x9bi atunci c\xc3\xa2nd auzi\xc8\x9bi orice fel de sunet deoarece pute\xc8\x9bi auzi prima dat\xc4\x83 termina\xc8\x9biile canalului ascunse \xc3\xaen nor care nu sunt vizibile observatorului \xc8\x99i care se pot afla chiar deasupra voastr\xc4\x83 \xc8\x99i nu actualul canal al tr\xc4\x83snetului. De aceea atunci c\xc3\xa2nd vre\xc8\x9bi s\xc4\x83 calcula\xc8\x9bi aceast\xc4\x83 distan\xc8\x9b\xc4\x83, asculta\xc8\x9bi cu aten\xc8\x9bie tr\xc4\x83snetul \xc8\x99i face\xc8\x9bi diferen\xc8\x9ba dintre sunetele de pocnit, cr\xc4\x83pat sau \xc3\xaen general sunete mai u\xc8\x99oare ale extensiilor canalului sau a termina\xc8\x9biilor ascunse \xc3\xaen nor \xc8\x99i sunetul/sunetele distinctive puternice ca un boom, ca o b\xc4\x83taie din palme care sunt sunetele canalului principal (tocmai din aceast\xc4\x83 cauz\xc4\x83 acestea se aud mult mai puternic fa\xc8\x9b\xc4\x83 de extensiile canalului principal).'